En 34-årig mand er blandt meget andet sigtet for at stjæle diverse ting fra nogle plejehjemsbeboere i Nørresundby.

Nordjyllands Politi har torsdag formiddag fremstillet en formodet indbrudstyv i grundlovsforhør i Retten i Aalborg. Det oplyser Nordjyllands Politi i en pressemeddelelse. Manden er sigtet for at have begået adskillige indbrud - heriblandt på et plejehjem i Nørresundby, hvor flere af beboerne har fået stjålet diverse effekter. Flere af de øvrige tyverier er ligeledes foregået i Nørresundby, og her er et dankort blandt meget andet blevet stjålet. - Netop det dankort blev efterfølgende misbrugt flere steder i byen, og det var faktisk en medvirkende årsag til, at vi kom på sporet af ham, og derfra kunne vi efterforske mere målrettet og altså skride til anholdelse, siger Ulf Munch Sørensen, der er politikommissær ved Nordjyllands Politi. Hjælp fra Syd Anholdelsen er sket med hjælp fra kollegaer fra sydligere himmelstrøg. - Da vi efterlyste ham, kunne vores kolleger i Syd- og Sønderjylland foretage anholdelsen den 14. september, da han begik et butikstyveri i denne politikreds. Med anholdelsen har vi igen sendt et klart signal om, at vi målrettet efterforsker de spor, vi tilvejebringer, så vi kan få stillet de ansvarlige til ansvar for deres kriminalitet, uanset hvor de måtte befinde sig i landet, siger Mads Bloch. Den 34-årige mand er varetægtsfængslet indtil den 13. oktober.